Støre ga Stoltenberg NATO-råd
Jonas Gahr Støre er mannen alle i Arbeiderpartiet viser til som ny partileder, men selv vil han ikke kommentere sitt mulige kandidatur før han blir spurt av valgkomiteen. - Hva tenker du om at du nevnes som Stoltenbergs erstatter? - Jeg tenker at ordet «erstatte» gir feil assosiasjon. Ethvert menneske må bidra på den måten man evner best, og ikke forsøke å være en kopi av andre. Jens har vært klar på at han ikke er uerstattelig. Og så er jeg sikker på at Arbeiderpartiet skal løse lederspørsmålet på en god og ryddig måte. - Var dette i bakhodet når du ble utenriksminister, det har jo vært framme mange ganger før? - Jeg tenkte ikke den tanken da jeg gikk inn i regjeringen for ni år siden. Når jeg er blitt nevnt, så har jeg tolket det som at partifeller har vært tilfredse med den jobben jeg gjorde som statsråd. - Er du blitt oppfordret til å stille som lederkandidat? - Gode partikollegaer har oppfordret meg til å stille, jeg har fått med meg det. Mer har jeg ikke å si om det nå. - Du sier at du «leser aviser» og at «det er hyggelig å bli nevnt». Når forsto du at du kunne bli nevnt i en slik sammenheng? - Jens spurte meg til råds om NATO i januar/februar. Da streifet tanken meg om at dersom det ble aktuelt, så ville lederspørsmålet komme opp i Arbeiderpartiet, og at da kunne jeg bli nevnt. Men jeg dvelte ikke mer over det. - Og hva slags råd kunne du gi Stoltenberg om NATO? - Jeg fulgte prosessen da Anders Fogh Rasmussen ble ansatt helt på tampen i 2009, så jeg sa dette ikke var over før alt er endelig vedtatt. Når det gjaldt om han burde si ja eller ikke, så var jeg tydelig på at det var noe han måtte kjenne på selv. - Er det noen likheter mellom prosessen han var i da, og den du er i nå? - Likheten er at vi begge er blitt vurdert til en jobb vi ikke har søkt. Han har takket ja, NATO får en ny dyktig generalsekretær. Og nå skal partiet finne sin nye leder. - Og når du selv skal «grunne på» om du vil stille som mulig leder. Hva kjenner du på da? - Jeg er fullt klar over hvilken viktig og krevende jobb det er å være leder for Arbeiderpartiet. Det ikke ansvarlig å ikke tenke seg grundig om. En slik beslutning blir til i en blanding av plikt, ansvar og lyst. - Noen mener du ikke har god nok kjennskap til fagbevegelsen? - Jeg ser det, men jeg føler jeg har hatt tett og god kontakt med en rekke valgte ledere fra LO, særlig LO-leder Gerd Kristiansen som jeg lærte å kjenne godt som Helseminister. Så jeg er egentlig trygg på at de kjenner meg. - Hvor godt samarbeider du med Trond Giske? - Vi har vært regjeringskollegaer i åtte år, og kjenner hverandre mye bedre enn mange tror. På gode lag skal kolleger utfylle hverandre, og det gjør Trond og jeg. Trond er kunnskapsrik og dyktig, vi har ulike erfaringer og bakgrunner, som spiller godt på lag. - Og hvor godt samarbeider du med Hadia Tajik? - Jeg har vært nært knyttet til Hadia siden jeg traff henne i 2006. Hun er en jeg kjenner godt, og som jeg samarbeider veldig nært med.
Da Jens Stoltenberg spurte Jonas Gahr Støre til råds om NATO i slutten av januar, slo det Støre at han kunne bli aktuell som ny Ap-leder.